Med fire dage til jul har borgere i Støvring fået sig en tidlig julegave. Støvring Kraftvarmeværk har nemlig meldt ud , at varmepriserne alligevel ikke stiger. Faktisk falder de til næsten det halve. - Det er selvfølgelig glædeligt, at vi kan meddele, at vi sænker prisen til  cirka det halve af, hvad det var i december måned, siger Søren Kjær, bestyrelsesformand i Støvring Kraftvarmeværk. Kraftvarmeværket benytter sig af både el og gas, og det kommer forbrugerne til gode, at prisen på disse kilder ikke er så høje som tidligere. - Dog er der stadig meget svingende energipriser. Så vi håber på, at 2023 vil blive lidt mere normal, lyder det fra Søren Kjær. Ændringen betyder, at et parcelhus på cirka 130 kvm. ikke vil koste 40.000 kroner at varme op - men derimod 20.000 kroner. For halvandet år siden kostede det 10.000 kroner for den samme varme.
Fra 1. januar falder priserne betydeligt.